Kristoffer Pallesen bliver holdkammerat med de tidligere Hobrospillere Danilo Arrieta og Aleksandar Stankov, når han skifter til Viborg FF.

1 .divisionsklubben Hobros talentfulde højreback Kristoffer Pallesen skifter til sommer til divisionskonkurrenterne Viborg FF på en treårig kontrakt. Det skriver Viborg på sin hjemmeside. Den 22-årige back kom til klubben for to år siden i forbindelse med, at hans daværende træner i Skovbakken, Jacob Michelsen, blev cheftræner for Hobro. Siden har Pallesen leveret stærke præstationer, og han ser frem til nye udfordringer i Viborg. - Først og fremmest, håber jeg på, at jeg kan komme ind og blive fast mand på holdet. Jeg er klar over, at der er god konkurrence, men jeg har på fornemmelsen, at Viborg tror på mig. Så det er et godt udgangspunkt for mit skifte. Derudover vil jeg selvfølgelig gerne spille Superliga, og det tror jeg på, at jeg kan med Viborg, siger Kristoffer Pallesen til Viborg FF's hjemmeside. Også cheftræner Ove Christensen glæder sig til at arbejde med sin nye spiller. - Vi har mødt Kristoffer, når vi har spillet mod Hobro, og vi må sige, at han er en stærk forsvarsspiller. Han er fysisk stærk, han er hurtig, han er angrebsivrig og så er han meget udholden. Han har imponeret os ved mange lejligheder, og vi har fulgt ham meget længe. Han er en meget seriøs fyr, og vi er sikre på, at han passer ind i det koncept og det miljø, vi har i Viborg, siger Ove Christensen til klubbens hjemmeside. I Viborg kommer Kistoffer Pallesen til at spille sammen med den tidligere holdkammerat og Hobrotopscorer Danilo Arrieta samt den makedonske angriber Aleksandar Stankov, som spillede de sidste af efterårets kampe som amatør i Hobro. Viborg FF overvintrer på fjerdepladsen i 1. division, tre point efter FC Vestsjælland og et point efter Vejle Boldklub Kolding, der er de to hold, der lige nu sidder på oprykningspladserne til Superligaen.